送陳漫翁
作者：葉適
朝代：宋

paragraphs: 笠澤老龜蒙，蛹卧絲自裹。
君從蓮葉畔，親領末後語。
憐我未得聞，獨繭授長緒。
因茲服英悟，鬰鬰副奇許。
士於淪胥中，搏手架欄柱。
一瓦不漂零，百世保風雨。
轉圜信無難，滅木猶有懼。
高翔要深泳，厚積堪重負。
狂波浸三伏，回壑萬流阻。
旅情方夷猶，霽色待舒吐。
樵峰濃黑散，蓼岸微紅聚。
進舟石門灘，小泊看佳處。